“กลุ่มแบงก์” วิ่งยกแผง ขานรับบอนด์ยีลด์-เงินเฟ้อสหรัฐพุ่ง หวังเฟดเร่งขึ้นดบ.
“กลุ่มแบงก์” ขึ้นยกแผง ตอบรับบอนด์ยีลด์-เงินเฟ้อสหรัฐพุ่ง ซึ่งทำให้ตลาดอาจคาดหวังว่าเฟดอาจขึ้นอัตราดอกเบี้ยเร็วขึ้น อีกทั้งนลท.กังวลต่อการระบาดของโอมิครอนน้อยลง
4 ม.ค. 2565

ผู้สื่อข่าวรายงานว่าวันนี้ (4 ม.ค. 2565) หุ้นกลุ่มธนาคารพาณิชย์ปรับตัวขึ้นยกแผง โดย ณ เวลา 11:01 น. นำโดยราคาหุ้น ธนาคารกรุงไทย จำกัด (มหาชน) หรือ KTB อยู่ที่ระดับ 13.70 บาท เพิ่มขึ้น 0.50 บาท หรือ 3.79% โดยทำจุดสูงสุดที่ 13.70 บาท และทำจุดต่ำสุดที่ 13.30 บาท ด้วยมูลค่าการซื้อขาย 453.11 ล้านบาท
ตามด้วยราคาหุ้น ธนาคารกสิกรไทย จำกัด (มหาชน) หรือ KBANK อยู่ที่ระดับ 145.00 บาท เพิ่มขึ้น 3.00 บาท หรือ 2.11% โดยทำจุดสูงสุดที่ 146.00 บาท และทำจุดต่ำสุดที่ 143.00 บาท ด้วยมูลค่าการซื้อขาย 2.25 พันล้านบาท
ขณะที่ราคาหุ้น ธนาคารกรุงเทพ จำกัด (มหาชน) หรือ BBL อยู่ที่ระดับ 124.00 บาท เพิ่มขึ้น 2.50 บาท หรือ 2.06% โดยทำจุดสูงสุดที่ 124.50 บาท และทำจุดต่ำสุดที่ 122.00 บาท ด้วยมูลค่าการซื้อขาย 808.69 ล้านบาท
ด้านราคาหุ้น ธนาคารไทยพาณิชย์ จำกัด (มหาชน) หรือ SCB อยู่ที่ระดับ 128.50 บาท เพิ่มขึ้น 1.50 บาท หรือ 1.18% โดยทำจุดสูงสุดที่ 129.50 บาท และทำจุดต่ำสุดที่ 127.50 บาท ด้วยมูลค่าการซื้อขาย 1.28 พันล้านบาท
นอกจากนี้ราคาหุ้น ธนาคารทหารไทยธนชาต จำกัด (มหาชน) หรือ TTB อยู่ที่ระดับ 1.48 บาท เพิ่มขึ้น 0.01 บาท หรือ 0.68% โดยทำจุดสูงสุดที่ 1.50 บาท และทำจุดต่ำสุดที่ 1.47 บาท ด้วยมูลค่าการซื้อขาย 493.42 ล้านบาท
ทั้งนี้ นายเวทิต ตั้งจินดากุล นักวิเคราะห์หลักทรัพย์ บล.อาร์เอชบี (ประเทศไทย) กล่าวว่า หุ้นธนาคารพาณิชย์ที่ปรับตัวขึ้นคาดเป็นผลมาจากอัตราผลตอบแทนพันธบัตร (Bond yield) ของสหรัฐที่ปรับตัวขึ้น และนักลงทุนกังวลต่อการระบาดของโอมิครอนน้อยลง รวมถึงตัวเลขเงินเฟ้อรายเดือนของสหรัฐที่ปรับตัวเพิ่มขึ้นค่อนข้างมากในเดือน พ.ย.2564 ทำให้ตลาดอาจคาดหวังว่าธนาคารกลางสหรัฐ (เฟด) อาจขึ้นอัตราดอกเบี้ยเร็วขึ้น
ขณะที่ในประเทศไทยยังคงคาดการณ์ว่าธนาคารแห่งประเทศไทยน่าจะยังคงอัตราดอกเบี้ยไปตลอดทั้งปี และจะปรับขึ้นครั้งแรกอย่างน้อย 1 ครั้งในปี 2565 รวมถึงการระบาดของโอมิครอนในไทยเองก็ยังถือว่าอยู่ในระดับที่ทรงตัว ไม่ได้เพิ่มขึ้นมาก ทำให้ตลาดมีมุมมองที่เป็นบวกมากขึ้น